b'\n_START_ARTICLE_\nFrank Leb\xc5\x93uf\n_START_SECTION_\nKlupska karijera\n_START_PARAGRAPH_\nLeb\xc5\x93uf je profesionalnu karijeru zapo\xc4\x8deo 1988. godinje u Lavalu. Nakon tri sezone oti\xc5\xa1ao je u Strasbourg s kojim je 1995. osvojio Intertoto kup. Godinu dana potom kupuje ga londonski Chelsea za 2,5 milijuna GBP._NEWLINE_U Chelseaju je odigrao preko 200 utakmica u svim natjecanjima te je zabio 24 pogotka. Gotovo sve pogotke za Chelsea je postigao kroz jedanaesterce. Proma\xc5\xa1io je svega tri puta: protiv Leicester Cityja, Blackburn Roversa i rotterdamskog Feyenoorda._NEWLINE_S klubom je osvojio svoj drugi Intertoto kup te po jedan FA i Liga kup, Community Shield te Superkup Europe._NEWLINE_2001. Leb\xc5\x93uf se vra\xc4\x87a u rodni Marseille gdje potpisuje za tamo\xc5\xa1nji Olympique. Poslije dvije godine igranja za klub, Frank odlazi u Katar gdje je nastupao za Al-Sadd i Al-Wakrah nakon \xc4\x8dega je 2004. prekinuo profesionalnu karijeru.\n_START_SECTION_\nReprezentativna karijera\n_START_PARAGRAPH_\nLeb\xc5\x93uf je bio francuski reprezentativac u razdoblju od 1995. do 2002. godine. U tom plodnom razdoblju, igra\xc4\x8d je s reprezentacijom osvojio naslov svjetskog (Francuska 1998.) i europskog (Belgija / Nizozemska 2000.) prvaka te Kup konfederacija (Japan / Ju\xc5\xbena Koreja 2001.)._NEWLINE_Tijekom Mundijala u Francuskoj 1998., igra\xc4\x8da je izbornik Jacquet uglavnom koristio kao rezervu dok je u samom finalu bio u prvom sastavu kao zamjena za Laurenta Blanca koji je u prija\xc5\xa1njoj utakmici dobio crveni karton. Leb\xc5\x93uf je u finalu "\xc4\x8duvao" Ronalda te se istaknuo odli\xc4\x8dnim obrambenim karakteristikama._NEWLINE_Zbog uspjeha ostvarenog 1998., Leb\xc5\x93ufu je zajedno s reprezentativcima i izbornikom Jacquetom dodijeljen red viteza francuske Legije \xc4\x8dasti.\n_START_SECTION_\nPrivatni \xc5\xbeivot\n_START_PARAGRAPH_\nLeb\xc5\x93uf je jedno vrijeme proveo u Los Angelesu gdje je igrao za amaterski Hollywood United._NEWLINE_Igra\xc4\x8d se 2001. pojavio u filmu Taking Sides dok je 2010. sudjelovao u francuskoj verziji Survivora.'